סע"ש 9499-10-14 - פסקדין
מיקומך באתר: עמוד ראשי >> חיפוש פסקי-דין >> סע"ש 9499-10-14
סע"ש 9499-10-14
1.בהמשך להחלטתי מיום 29/8/16 בעניין עם בקשת התובעת למחיקת כתבי הטענות של הנתבעים (שנדחתה), לפני תגובת הנתבעים ותשובת הנתבעת בכל הנוגע לטענות הנתבעת כלפי הנתבעים בדבר "גרירת רגליים" בקידום הליכי גילוי המסמכים בתיק.
2.לאחר עיון בנימוקי הצדדים והאסמכתאות שצירפו, נחה דעתי כי הנתבעים אכן התעכבו בהעברת המסמכים הנדרשים. החלטת בית הדין מיום 21/3/16 שחייבה את הנתבעים להמציא את התצהירים והמסמכים בתוך "30 יום מקבלת החלטה זו", הומצאה בפקס לב"כ הנתבעים כבר ביום 21/3/16, כך שהעברת חלק מהמסמכים לראשונה ביום 5/5/16 וחלקם האחר ביום 10/5/16 אינה ממלאת אחר החלטת בית הדין.
כך גם לא שוכנעתי בטענת הנתבעים לפיה התובעת לא העבירה לידיהם את כל המסמכים הנדרשים.
3.משך העיכוב אמנם אינו ניכר, אך מעיון בתכתובות שבין באי כח הצדדים שצורפו, התרשמתי כי הבעיה נעוצה בתקשורת שבין באי כח הצדדים.
בית הדין אינו ערוך לברר את טענות באי כח הצדדים האחד כלפי משנהו, דבר שגוזל זמן שיפוטי יקר ואינו מסייע לקידום ענייני ואמיתי של התובענה המונחת לפני. כ-"officers of the court" בית הדין מצפה מבאי כח שני הצדדים להסדיר ביניהם את אופן העברת מסמכים מצד לצד, בדרך חברית ומקובלת.
4.בסופם של דברים והגם שאין דעתי נוחה מהתנהלות הנתבעים, החלטתי בזו הפעם שלא להשית עליהם הוצאות הבקשה והתגובות שבנדון, זאת מתוך אמונה שלא נדרש למצב דומה, פעם נוספת.
5.רשמתי לפני את הודעת ב"כ הנתבעים לפיה התובעת מוזמנת למשרדו כדי להאזין לקלטות המקוריות, ועל כן ידאגו באי כח הצדדים לתאם מועד לשם האזנה כאמור לקלטות, לתאריך שלא ירחק מ-30 יום מהיום.
6.משהועברו בינתיים כל המסמכים הנדרשים מצד לצד, והואיל ובינתיים השתבשו המועדים שנקבעו בהחלטתי מיום 21/3/16 ניתנות ההוראות המתקנות שלהלן בקשר עם המשך ההליכים בתיק.
7.סדר הגשת התצהירים והעתקי המסמכים יהיה זה: התובעת בתוך 60 יום מהיום. (פגרת החג לא תבוא במנין הימים).
הנתבעים בתוך 60 ימים מיום קבלת תצהירי התובעת.
לא הוגשו תצהירי התובעת במועד, תמחק התובענה על הסף עפ"י תקנה 44 לתקנות בית הדין לעבודה (סדרי דין) תשנ"ב – 1991. לא הוגשו תצהירי הנתבעים במועדם, יראה הדבר כאילו אין בדעת ב"כ הנתבעים להביא ראיות.